runetrust/blame-folketinget-dk huggingface dataset:
Peter Skaarup (DD), 2023-04-27:
Tak til forslagsstillerne for forslaget.
Det, som man foreslår, er jo, at særloven for evakuerede afghanere, der blev indført i 2021, skal forlænges.
Gennemfører man det, gør man det muligt for afghanerne at få forlænget deres opholdstilladelse i Danmark; og det er jo den gruppe, der i hvert fald for en dels vedkommende har hjulpet danske myndigheder i Afghanistan.
Så lægger forslaget også op til, at forlængelserne som udgangspunkt skal meddeles for 2 år, som jeg forstår det.
Hvis vi lige spoler lidt tilbage, og det skal vi jo gøre, og det har flere ordførere også gjort, så skete det hele på baggrund af en kraftigt forværret sikkerhedssituation i Afghanistan, hvor Taleban kom til magten.
Nu står vi i den situation, at Taleban ikke overraskende stadig væk er ved magten i Afghanistan, og forholdene er jo i mellemtiden blevet værre og har i virkeligheden bekræftet meget af det, som man har gået og frygtet ville ske, nemlig at Taleban satte sig på det, og at ikke kun den moderate del, men også den lidt yderliggående del fik for meget magt.
Der er også hele krigen med al-Qaeda og Islamisk Stat, så der er sådan set rigeligt at se til for de mennesker, der bor i Afghanistan i dag – og det er ikke rart at være med til.
Så det er selvfølgelig noget, vi skal tage alvorligt og løbende holde øje med, og jeg synes også, at ministeren fik balanceret det meget godt i forhold til det her beslutningsforslag.
For det er klart, at regeringen på det her område har mulighed for at undersøge og vurdere og evaluere nogle ting, hvilket vi andre, der sidder herinde i Folketinget og måske læser lidt om, hvad der foregår i Afghanistan, jo ikke har, for vi har ikke direkte kilder til, hvad der sker – det har ministeren.
Jeg kan ligesom høre, at det ikke er sikkert, man vil det, men det skulle man måske overveje.
Der havde måske været en mulighed for at visitere lidt bedre, men sagen er, at der er en særlov, og at der er nogle mennesker her, og at vi skal tage stilling til det på et eller andet tidspunkt her i løbet af 2023.
Vi var nok nogle, der var ret trætte af eller bekymret over, at man tog lidt for mange med, som måske ikke skulle have været med.
Vi har også set nogle eksempler på nogle afghanere, der blev evakueret hertil, men som nok ikke skulle have været med flyet.
Også derfor synes vi, at det ville være godt, hvis man laver den rigtige evaluering og vurderer tingene med fuldstændig friske øjne i stedet for ligesom at lade sig påvirke for meget af, hvad man lagde sig fast på dengang.
Så vi vil opfordre regeringen til at komme med den her evaluering.
Vi synes, det er et nødvendigt skridt, at den kommer, og så kan vi jo så herefter tage stilling og beslutte os ud fra et oplyst grundlag omkring opholdstilladelserne.
Og det er vi sådan set også i Danmarksdemokraterne åbne for at diskutere; så hvis regeringen indkalder til et eller andet, møder vi meget gerne op og taler med om det, når og hvis det sker.
Det er op til regeringen.
Så nej tak til beslutningsforslaget på den baggrund.
Steffen Larsen (LA), 2023-04-27:
Tak til forslagsstillerne for forslaget, det er sympatisk.
De afghanere, der har hjulpet Danmark, har et særligt behov for og krav på beskyttelse – det er der ingen tvivl om.
Men når man så kigger på det oprindelige lovforslag, er det jo Socialdemokratiet, Venstre, SF, Radikale Venstre, Enhedslisten, Det Konservative Folkeparti, Liberal Alliance, Kristendemokraterne og Alternativet, som har stået bag.
Jeg går ud fra, at vi alle sammen igen kan sætte os sammen og eventuelt forhandle eller finde ud af, hvordan de her mennesker fortsat skal have ophold i Danmark.
Men når det er sagt, minder det her beslutningsforslag, vi taler om lige nu, jo på en eller anden måde mere om en eller anden form for parlamentarisk kapløb, hvor man prøver at løbe inden om en regering, som formodentlig vil komme med et forslag eller en eller anden form for behandling af det her.
Lovforslaget blev vedtaget og gav ophold til de første fra november 2021, altså i 2 år, og i Liberal Alliance har vi en klar forventning om, at regeringen indkalder til enten forhandlinger eller lignende, som skal sørge for, at vi på en eller anden måde kan få de her afghanere sikret.
Vi var med i den oprindelige særlov, og vi vil gerne være med til den videre konstruktive behandling af regeringens planer på området.
Brigitte Klintskov Jerkel (KF), 2023-04-27:
Mange tak.
Beslutningsforslaget her går ud på at sikre en forlængelse af særloven for evakuerede afghanere, der har hjulpet de danske myndigheder i Afghanistan.
Det Konservative Folkeparti mener, at vi har et særligt ansvar for at passe på dem, som har hjulpet os, og desværre er der ikke tegn på en snarlig forbedring i Afghanistan.
F.eks. bør vi drøfte tidshorisonten for en forlængelse.
Så vil jeg her til slut lige gøre opmærksom på, at der i det her beslutningsforslag står, at Folketinget skal pålægge regeringen i indeværende folketingssamling at fremsætte et lovforslag om ændring af loven.
Det er nok noget urealistisk, at det kan lade sig gøre, så det bliver lidt svært, tror jeg.
Tak for ordet.
Christian Friis Bach (RV), 2023-04-27:
Når vi gik med i det her beslutningsforslag og bakker op om det, er det af hensyn til de berørte afghanere og deres familier.
Der er kun et halvt år tilbage, før de her midlertidige opholdstilladelser udløber.
Jeg har selv været i Afghanistan flere gange og har mødt dem, der hjalp os som tolke og lokalt ansatte, på mine besøg.
Det er mennesker, der har løbet en stor risiko, det er mennesker, der har været rigtig meget igennem, det er mennesker, vi skylder en stor tak, og det er mennesker, som vi skal give ro og tryghed, og det er jo det, vi gerne vil sige med beslutningsforslaget i dag.
Men vi vil gerne anerkende ministerens tiltag, herunder vejledningen til de evakuerede afghanere og deres familier om mulighederne for at opnå opholdstilladelser.
Vi er glade for den praksisændring, der gør, at kvinderne og pigerne får asyl, og vi er glade for ministerens løfte om at tage det meget alvorligt og så hurtigt som muligt tage stilling til forlængelsen.
Men vi har fremsat beslutningsforslaget for at hjælpe det her på vej, og vi er glade for de positive signaler, der faktisk er kommet fra stort set alle de partier, der har stået på denne talerstol, og også for, at vi igen har kunnet sende en tak til de evakuerede afghanere og deres familier, som opholder sig i Danmark.
Så ser vi frem til de videre drøftelser i udvalget, og vi vil blandt forslagsstillerne så i lyset af de positive kommentarer fra regeringen og regeringspartierne og den videre udvikling i sagen tage stilling til, om vi ønsker at bringe forslaget tilbage til afstemning, eller om vi forhåbentlig kan afslutte sagen og tilbyde og have klarhed omkring en forlængelse af de midlertidige opholdstilladelser inden udgangen af det her folketingsår.
Tak for ordet.
Mikkel Bjørn (DF), 2023-04-27:
Tak for det.
I forlængelse af debatten tidligere i dag vedrørende asylbehandlingen i Danmark er det jo ingen hemmelighed, at Dansk Folkeparti mener, at vi bedst hjælper flygtninge i nærområderne.
En ansvarlig forvaltning af vores udlændingepolitik forudsætter et stop for asyl, migration og idéer om genbosættelse i Europa.
Grundlaget for dette beslutningsforslag er, at man i 2021 vedtog en særlov, der gav ophold til en gruppe mennesker, der på forskellig vis havde samarbejdet med danske myndigheder i Afghanistan.
Forslagsstillerne begrunder forslaget med bl.a. de forhold, der er i Afghanistan, som uden tvivl er fortvivlende, efter at det islamiske Taleban overtog landet.
Men igen vil jeg sige, at Danmark ikke kan tage ansvaret for alle de forfærdelige forhold, der er rundtom i verden, og vi kan selvfølgelig heller ikke huse alle de folk, der af den ene eller den anden årsag ønsker sig et bedre liv et andet sted i verden såsom i Danmark.
Med dette forslag forsøger forslagsstillerne indirekte at gøre de afghanske tolke og alle de andre, der fulgte med, til indvandrere i Danmark, da alle ved, at har man været her i nok år, vil ens tilhørsforhold ifølge bl.a. konventionerne være så stort, at man ikke efterfølgende kan sendes ud igen, og det er uanset, hvor blomstrende forholdene ellers er i ens hjemland.
Dansk Folkeparti ærgrer sig gevaldigt over udviklingen i Afghanistan, men vi kan ikke løse verdens problemer ved at genbosætte verden i Europa.
Tak for ordet.
Helene Liliendahl Brydensholt (ALT), 2023-04-27:
Tak, og nu er jeg vist den sidste, der får ordet, og jeg tror, vi er mange, der gerne vil hjem og ramme dynen.
Så jeg skal gøre det ganske kort, og jeg kommer ikke til at stå her og holde en stor tale.
Jeg håber, at ministeren snart vil indkalde til nogle drøftelser med aftalepartierne og forhåbentlig så hurtigt, at det måske ikke behøver at komme til en afstemning med hensyn til det her beslutningsforslag, men at der i stedet bare vil blive fremsat et lovforslag på ministerens eget initiativ.
Så på den positive note vil jeg sige godnat.
Ordførerens parti var jo et af de partier, der talte meget om skøre regler i udlændingepolitikken, så derfor vil jeg gerne høre ordføreren, om ordføreren mener, at de skøre udlændingeregler, der blev talt om i valgkampen, også handler om de her inddragelsessager i forbindelse med syriske flygtninge, hvor over 70 pct. af dem bliver omgjort i Flygtningenævnet, og hvor vi ikke tvangsudsender og derfor hiver mennesker ud af deres uddannelse, ud af arbejdsmarkedet og placerer dem på et udrejsecenter.
Eller hvad er det?
Steffen Larsen (LA), 2023-04-27:
Hr. Carl Valentin, du siger jo, at du finder forslaget meget sympatisk, og det gør jeg i øvrigt også, men samtidig siger du også, at hvis du sad derude som afghaner, så ville du finde det utrolig usympatisk, irriterende, eller hvad det nu var, du sagde, hvis det her forslag falder i Folketingssalen, altså det her forslag, vi står og behandler lige nu.
Siger du dermed, at Alternativet ikke skulle have fremsat forslaget, da det jo sådan har form af et parlamentarisk kapløb med regeringen at indkalde til den her behandling?
Carl Valentin (SF), 2023-04-27:
Kan ministeren overhovedet se et scenarie for sig, hvor man ikke forlænger den her ordning?
Kaare Dybvad Bek (S), 2023-04-27:
Men samtidig vil jeg sige, at der jo er en procedure for, hvordan man laver forlængelser, og hvilket tidspunkt man træffer de beslutninger på.
Og hvis vi gør det til vores procedure, at dem, der først kommer med et beslutningsforslag om at forlænge opholdstilladelser efter en given lov, kan det jo også blive praksis i andre sager, eksempelvis hvis vi taler om Ukraine, hvor det jo godt kan være sådan, at der kan blive fred inden for en relativt kort periode.
Jeg synes, det er vigtigt, at vi siger, at der er sådan et rimeligt spænd, med hensyn til hvor lang tid der går, før vi forlænger en lov om opholdstilladelser, sådan at vi ikke gør det et år før uden at vide, hvordan situationen er eksempelvis et par måneder før.
Carl Valentin (SF), 2023-04-27:
Jeg er med på, at der er en procedure, og at der er en fast måde at gøre det på, og jeg synes heller ikke nødvendigvis, at den procedure skal være, at dem, der fremsætter et beslutningsforslag først, ligesom definerer, hvordan det skal være.
Men uagtet det er der jo en masse mennesker, der står i en situation nu, hvor de er nervøse.
Og jeg tror ikke, det vil være særlig rart at se sådan et forslag her stemt ned i salen.
Kunne det ikke være, at ministeren – måske lidt uafhængigt af det her – så ville sørge for at melde ud, at det her bliver forlænget?
Kaare Dybvad Bek (S), 2023-04-27:
Jeg vil tage stilling, så hurtigt som jeg kan.
Fra nu af er jeg jo på et spor, hvor det også handler om at tage stilling til det her.
Jeg vil gerne have taget stilling til det her til sommer, sådan at folk har god tid til også at forberede sig på den beslutning.
Og jeg vil selvfølgelig også have en drøftelse med de partier, som var med bag loven.
Jeg vil også sige, at en egentlig forhandling måske er svær, for der er jo kun to mulige udfald af den diskussion.
Så det her med måske at have et længere forhandlingsforløb, som nogle har foreslået, kan måske også være lidt meningsløst, hvis der reelt er to udfald.
Helene Liliendahl Brydensholt (ALT), 2023-04-27:
Ministeren kom her lidt med svaret på det spørgsmål, jeg ville stille ministeren.
Grunden til, at vi har fremsat det her beslutningsforslag, er, at der jo – som hr. Carl Valentin også var inde på – sidder nogle mennesker, for hvem det ville være godt at få vished om, om den her lov bliver forlænget eller ej.
Og nu sagde ministeren »til sommer«.
Carl Valentin (SF), 2023-04-27:
Der er svære taler: taler, hvor jeg skal snakke min vej rundt om et kompliceret emne med mange nuancer og skal holde alle mulige strategiske tunger lige i munden.
Og så er der de simple taler: dem, der handler om et emne, der er så ligeud ad landevejen, at det er svært at få øje på årsagerne til at være uenig.
Den her sidste sag i dag er af den sidste type.
Danmark assisterede i Afghanistan med militær, humanitære bidrag og meget andet.
Som led i det arbejde bad vi mennesker om at sætte sig selv i Talebans søgelys ved at bistå udenlandske magter som os selv med hjælp af alskens karakter – et drakonisk islamisk styre, der behandler afghanere, fuldstændig efter hvad man kan forvente på baggrund af deres ekstreme religiøse fundamentalisme.
At vi har et særligt ansvar for dem, er vist en såkaldt nobrainer, ligesom det er sikkert og vist, at vi alt for længe svigtede det ansvar og lod tvivlen om især tolkenes fremtid råde.
Det står som en skamstøtte over Danmarks manglende ansvarstagen over for dem, der bistod os.
Heldigvis kom vi til fornuft til sidst, og med en bred aftale i Folketinget sikrede vi beskyttelse af de her mennesker.
Nu hersker det islamiske tyranni i Afghanistan, og for SF er der ikke nogen tvivl om, at loven skal forlænges.
Jeg kan så forstå på ministeren, at der er kutyme for, at der arbejdes med love af den her karakter nogle måneder inden.
Og der vil jeg bare sige, at jeg forventer af regeringen, at den vil fremsætte særloven for afghanere til forlængelse, når den tid kommer.
Alternativt kan man indkalde til forhandlinger om en opdatering af aftalen, hvis det skulle være nødvendigt.
For der er ikke nogen tvivl om, at SF fortsat ser det som en dansk opgave at sikre de her menneskers beskyttelse mod Talebans overgreb.
Som en sidste bemærkning vil jeg sige, at jeg har gået og tænkt lidt over, hvordan det ville se ud, hvis det her beslutningsforslag falder i salen.
Og lad mig bare sige, at jeg ikke ville synes, at det så godt ud, og jeg ville synes, at det var rigtig ubehageligt for de afghanere derude, der lige nu er lidt usikre på deres fremtid, at se, at et forslag til folketingsbeslutning om at sikre en forlængelse af særloven for evakuerede afghanere er faldet inde i Folketinget.
Jeg ville eddermame være nervøs ved, hvis jeg ikke var politisk nørd, ikke at vide, hvordan processen vil være fremadrettet.
Derfor vil jeg bare endnu en gang kraftigt opfordre ministeren til at løse det her problem, inden vi potentielt skal til afstemning om det her, og sørge for at få det her forlænget og indkalde os til forhandlinger.
Det ville være noget bedre end den situation, hvor der altså er nogle, der bliver endnu mere usikre, end de måske er i forvejen.
Så behøver man jo ikke at sige, at det var på grund af et beslutningsforslag; man kan bare sige, at det er, fordi man synes, at det er det rigtige.
Helene Liliendahl Brydensholt (ALT), 2023-04-27:
Jeg tror, vi er enige om, at det ville være bedst for alle parter, hvis de evakuerede afghanere bare søgte asyl i det almindelige asylsystem.
Det kan jo bare nogle gange være svært at få den information ud til mennesker, som måske ikke lige har lært sproget endnu og ikke nødvendigvis er i kontakt med organisationer, der deler den information ud.
Og det er jo derfor, at der nok vil være nogle, der kommer i klemme, hvis vi ikke forlænger den.
Men det er positivt, at ministeren vil se på det snart.
Kaare Dybvad Bek (S), 2023-04-27:
Jamen så tror jeg ikke, jeg vil sige mere.
Kasper Sand Kjær (S), 2023-04-27:
Tak, formand, for ordet.
Med beslutningsforslaget her foreslås det at pålægge regeringen at sørge for, at de personer, der i Afghanistan har bistået danske myndigheder, og som har fået ophold efter særloven, får mulighed for at få forlænget deres opholdstilladelse.
Det var jo det eneste rigtige i en kaotisk situation, da et ansvarligt flertal af Folketingets partier i august 2021 indgik en aftale om at indføre en midlertidig 2-årig opholdstilladelse for de afghanere, som Danmark evakuerede fra Afghanistan efter Talebans magtovertagelse.
Og de afghanere, der blev evakueret til Danmark og fik ophold efter særloven, har jo, mens de har været i Danmark, på lige fod med alle andre udlændinge her i landet haft mulighed for at søge opholdstilladelse på et andet grundlag og på de almindelige grundlag, eksempelvis asyl eller som udenlandsk arbejdstager.
I januar i år besluttede Flygtningenævnet at ændre praksis i sager vedrørende kvinder og piger fra Afghanistan, så de alene på baggrund af deres køn får asyl i Danmark, og derfor er der jo noget, der godt kunne tyde på, at den gruppe af afghanere, som i dag har ophold i Danmark på grund af særloven, vil kunne få ophold i Danmark på det almindelige asylgrundlag.
Det er klart, at det skal vi selvfølgelig have undersøgt nærmere.
Der er jo ingen grund til at forlænge særloven, hvis dem, der har ophold på baggrund af den, i dag vil kunne få ophold efter de almindelige regler, men det skal vi selvfølgelig være sikre på er tilfældet.
Dertil kommer – og det er jo mere bare sådan et principielt synspunkt – at jeg synes, vi som Folketing også skal være påpasselige med særlove, der giver særlige opholdsregler for enkelte grupper.
Det gør jo den samlede mængde af regler og lovgivning, der kan give ophold i Danmark, besværlig at navigere i.
I tilfældet med Afghanistan og senere med Ukraine har der været al mulig god grund til at gøre det.
Men inden vi ved at vedtage det her beslutningsforslag bare blindt bevæger os ud i at forlænge særloven for afghanere, er det godt at blive klogere på, hvor mange der kan opnå et opholdsgrundlag efter de almindelige regler, og hvordan den gruppe, der i så fald ikke ville kunne det, så ser ud.
Og så må vi jo derfra tage stilling til, om det er en forlængelse af særloven, der er det rigtige, eller det er andre tiltag.
Så med de ord kan jeg meddele, at Socialdemokratiet ikke støtter beslutningsforslaget.
Mads Fuglede (V), 2023-04-27:
Der er meget sympatisk ved dette beslutningsforslag.
Som det allerede er nævnt i salen, blev det i forlængelse af den militære tilbagetrækning fra Afghanistan i 2021 besluttet, at Danmark skulle hjælpe og give beskyttelse til de mennesker, som havde hjulpet de danske soldater og danske embedsmænd som en del af Afghanistanmissionen.
Denne opholdstilladelse står nu til at udløbe i slutningen af i år, og derfor er der så fremsat forslag om at forlænge den allerede nu.
Men som det er blevet nævnt, er regeringen opmærksom på denne situation.
Når vi i Danmark vedtager særlove, er det sædvanligvis tilfældet, at vi tager stilling til, om de skal forlænges eller ej, når vi nærmer os 3-månedersskæringsdatoen for særlovens udløb.
Og med den nuværende situation i Afghanistan er der jo intet, der tyder på, at Taleban forsvinder – desværre.
Derfor er der en meget stor sandsynlighed for, at særloven vil blive forlænget for dem, der har beskyttelsesbehov på den baggrund, når vi nærmer os tidspunktet for, at særloven udløber.
Jeg kan sagtens se det sympatiske i, at man udmelder det her før, men det bryder med princippet om, hvordan vi laver særlove, og giver os meget lidt elastik, hvis situationen i Afghanistan skulle ændre sig.
Dermed kan jeg meddele, at af de grunde finder Venstre det et meget sympatisk beslutningsforslag, men det er nødvendigt, at vi har den mulighed at kunne meddele folk, hvordan deres stilling er, på baggrund af den særlov, som giver dem ophold i Danmark, på et passende tidspunkt inden den udløber.
Derfor kan Venstre ikke støtte forslaget.
Mohammad Rona (M), 2023-04-27:
Dette bliver min sidste tale i dag – nu har jeg også siddet her siden kl. 10.15.
Med dette beslutningsforslag foreslås det at sikre en forlængelse af den særlov for evakuerede afghanere, som man vedtog i 2021, således at loven ikke automatisk ophæves den 1. juni 2024.
Forslagsstillernes baggrund for forslaget er, at vi fortsat har et særligt ansvar for at skabe sikkerhed for de personer, som har bidraget til den danske indsats i Afghanistan.
Det er jeg og Moderaterne enige i.
Jeg er især glad for den praksisændring, der er foretaget af Flygtningenævnet, som betyder, at alle afghanske piger og kvinder som udgangspunkt meddeles asyl.
Den gruppe, lovforslaget vedrører, har mulighed for at søge asyl i medfør af udlændingeloven, og det forventes, at størstedelen vil få tildelt asyl i de tilfælde, hvor det ikke kan anses som sikkert for dem at vende tilbage til Afghanistan.
Viser det sig dog, at der ved lovens ophør opstår store problemer med sikkerheden for de afghanere, der har hjulpet Danmark, er det naturligvis noget, vi i Moderaterne vil være opmærksomme på, og det er vores klare forventning, at vi i Folketinget i samarbejde kan komme frem til en ordentlig løsning.
Derfor håber jeg også, at vi snart kommer på plads med en forlængelse.
Det er vi obs på både i Moderaterne og i regeringen.
Kaare Dybvad Bek (S), 2023-04-27:
, der, hvor jeg er kommet mest galt af sted som udlændingeminister, er, når jeg har sat faste tidsfrister for et eller andet – så kan man hurtigt få ørerne i maskinen.
Så jeg bliver nødt til at sige, at der skal være ordentlig tid.
Jeg synes, det skal være på plads her i løbet af sommeren.
Jeg synes, at alle folk, der har mulighed for det, skal gøre det.
Altså, jeg synes, der er gode muligheder for at søge asyl – i hvert fald har kvinderne relativt umiddelbart mulighed for at få det efter de afgørelser, der ligger.
Så det kan jeg kun opfordre folk til at gøre, hvis de er i tvivl om, hvorvidt de har mulighed for at blive i Danmark – eller få opholdstilladelse efter erhvervsordninger, eller hvad folk nu synes giver mening for dem.
For så kan man i hvert fald få det på plads, uanset hvad vi beslutter omkring særloven for afghanere.
Brigitte Klintskov Jerkel (KF), 2023-04-27:
Nej, sådan skal det ikke forstås.
Kirsten Normann Andersen (SF), 2023-04-27:
Nu har jeg siddet og lyttet til debatten herinde i den sidste times tid, og jeg synes, den er voldsom.
Jeg får bare lyst til at citere et kinesisk ordsprog, der siger, at når alle andre er idioter, er det på tide at kigge sig selv i et spejl.
Samtidig vil jeg gerne spørge ordføreren, om ordføreren mener, det er en fejl, at vi i rigtig mange år har haft øremærket barsel til mor.
Mette Thiesen (DF), 2023-04-27:
Man taler om at afhjælpe.
Det er en meget naiv tilgang, hvis man tror, at ulandsbistanden afhjælper migrationspresset.
Det, der sikrer os imod migrationspresset, er at beskytte de ydre grænser og at lave den her pushback, hvor man simpelt hen vender de her både rundt og sejler dem tilbage og ikke tager imod dem.
Den anden ting er at lave en fuldstændig ny asylpolitik, hvor man siger nej til spontant asyl, og hvor man netop laver en meget mere human asylpolitik, i stedet for at folk skal komme hele vejen herop.
For dem, der har brug for hjælp, er dem, der sidder nede i nærområderne; der kan man have brug for noget nødhjælp og andet.
Men at tro, at dem, som kommer herop, er dem, der har brug for hjælp, er altså ikke rigtigt.
For det er dem, der har råd til at betale menneskesmuglerne.
Helle Bonnesen (KF), 2023-04-27:
Så den finansiering, der ellers ville ligge der, og som måske kunne afhjælpe noget af det her migrationspres, der kommer til at ligge, er ikke et link, som ordføreren ser på?